አፍሪካ ከፈረንሳይ ጋር በተለያዩ መስኮች ተባብራ እንደምትሰራ ጠቅላይ ሚኒስትር ኃይለማሪያም ገለጹ
አፍሪካ የአየር ንብረት ለውጥን ለመከላከልና የኤሌክትሪክ አገልግሎትን በአህጉሪቱ ለማዳረስ ከፈረንሳይ ጋር ተባብራ እንደምትሰራ ጠቅላይ ሚኒስትር ኃይለማርያም ደሳለኝ ገለጹ።በትላንትናው ዕለት በፈረንሳይ ፓሪስ የአምስት የአፍሪካ አገራት መሪዎች በተገኙበት ወቅት  የተካሄደው ስብሰባ ሲጠናቀቅ ጠቅላይ ሚኒስትሩ እንዳሉት አፍሪካ በርካታ የታዳሽ ኃይል ምንጭ አላት።አፍሪካ በሚቀጥሉት 10 ዓመታት በሁሉም የገጠር ቀበሌዎች የኤሌክትሪክ ኃይል ማዳረስ እንደሚጠበቅባት የጠቀሱት ጠቅላይ ሚንስትሩ ፣ይህም የአህጉሪቱን ልማት ለማፋጠን ያስችላል ብለዋል።ለዚህም የአፍሪካ ልማት ባንክና ሌሎችም የልማት አጋሮች በተቀናጀ ሁኔታ ድጋፍ ማድረግ እንዳለባቸው ጠቅላይ ሚኒስትሩ ተናግረዋልበተለይም የግል ባለሃብቶች በዘርፉ እንዲሰማሩ ለማበረታታት ዓለም አቀፍ ተቋማት ዋስትና ሊሰጡ ይገባል ነው ያሉት።የአፍሪካን ታዳሽ ኃይል ጥቅም ላይ በማዋል ልማትን ማረጋገጥ ከተቻለ የኤሌክትሪክ ኃይል እጥረትን ብቻ ሳይሆን ስደትና የአየር ንብረት ለውጥን ለመከላከል የተነደፈውን የኮፐንሃገን የድርጊት መርሃግብር ውጤታማ ማድረግ ይቻላል ብለዋል።በዛሬው ዕለት በማልታ በሚጀመረውና በስደተኞች ጉዳይ ላይ በሚመክረው ጉባኤ አፍሪካውያን የጋራ አቋም ይዘው እንደሚቀርቡም ተናግረዋል።የፈረንሳዩ ፕሬዝዳንት ፍራንሷ ኦላንድ በበኩላቸው አገራቸው ከአፍሪካ ጋር ተባብራ ለመስራት ዝግጁ መሆኗን አረጋግጠዋል።በሁለቱ ወገኖች ስምምነት የተደረሰባቸውን ጉዳዮች ተግባራዊ ለማድረግም ቀጣይ ውይይቶች እንደሚካሄዱ ገልጸዋል።በስብሰባው የተሳተፉት የጋና፣ የጋምቢያ፣ ኢኳቶሪያል ጊኒና የቤኒን ፕሬዝዳንቶችም የኤሌክትሪክ አገልግሎትን በአህጉሪቱ ለማዳረስ፣ የአየር ንብረት ለውጥና ስደትን ለመከላከል ከፈረንሳይ ጋር በትብብር ለመስራት ዝግጁ መሆናቸውን ገልጸዋል።ጠቅላይ ሚኒስትር ኃይለማርያም ደሳለኝ በስደተኞች ጉዳይ በሚመክረው ጉባኤ ላይ ለመሳተፍ ማልታ ርዕሰ መዲና ቫሌታ ገብተዋል።በሜዲትራኒያን የባህር ዳርቻ በምትገኘውና 450 ሺህ ህዝብ ባላት የማልታ ደሴት ለሁለት ቀናት በሚካሄደው ጉባኤ ቀደም ሲል ስደትን ለመከላከል የተደረጉ ስምምነቶች አፈጻጸም ይገመገማል።( ኢዜአ)